เปิดผลงาน 80 บจ.ในงาน Opportunity Day 22ก.พ.
80 บจ. นำเสนอผลการดำเนินงานไตรมาส 4 ใน Opportunity Day เริ่ม 22 ก.พ. นี้&nbsp;
18 ก.พ. 2553

80 บจ. นำเสนอผลการดำเนินงานไตรมาส 4 ใน Opportunity Day เริ่ม 22 ก.พ. นี้  
ตลาดหลักทรัพย์ฯ จัด Opportunity Day เชิญผู้บริหาร 80 บริษัทจดทะเบียน มาร์เก็ตแคปรวมกว่า 1 ล้านล้านบาท นำเสนอผลการดำเนินงานไตรมาส 4  ปี 2552 ระหว่าง 22 ก.พ.–22 มี.ค.2553 ที่อาคารตลาดหลักทรัพย์ฯ พร้อมถ่ายทอดสดผ่านเว็บไซต์ เพื่อให้ผู้ลงทุนทั้งในและต่างประเทศเข้าถึงข้อมูลเพื่อการตัดสินใจลงทุนได้สะดวกรวดเร็วยิ่งขึ้น เผยตลอดปี 2552 ได้รับความสนใจจากผู้ลงทุนร่วมชม Opportunity Day ผ่านเว็บไซต์กว่า 20,000 ราย จาก 42 ประเทศ 
กิจกรรม Opportunity Day หรือบริษัทจดทะเบียนพบผู้ลงทุน จัดขึ้นเพื่อเป็นเวทีให้บริษัทจดทะเบียนแสดงศักยภาพการลงทุน ด้วยการนำเสนอผลการดำเนินงานแก่นักวิเคราะห์ ผู้ลงทุน และผู้สนใจ โดยจัดเป็นประจำหลังการประกาศงบการเงินบริษัทจดทะเบียนทุกไตรมาส สำหรับการนำเสนอผลการดำเนินงานไตรมาส 4 ปี 2552 มีบริษัทจดทะเบียนในตลาดหลักทรัพย์ฯ 61 บริษัท และตลาดหลักทรัพย์ เอ็ม เอ ไอ (mai) 19 บริษัท รวม 80 บริษัท มูลค่าหลักทรัพย์ตามราคาตลาด (Market Capitalization) รวม 1,117,657 ล้านบาท